CELEX: E2020P0014
Language: et
Date: 2020-09-04 00:00:00
Title: Fürstlicher Oberster Gerichtshofi taotlus EFTA kohtult nõuandva arvamuse saamiseks kohtuasjas Liti-Link AG vs LGT Bank AG (Kohtuasi E-14/20) 2021/C 39/06

4.2.2021   
            
            
               ET
            
            
               Euroopa Liidu Teataja
            
            
               C 39/20
            
         
      Fürstlicher Oberster Gerichtshofi taotlus EFTA kohtult nõuandva arvamuse saamiseks kohtuasjas Liti-Link AG vs LGT Bank AG
      (Kohtuasi E-14/20)
      (2021/C 39/06)
      
         Füstlicher Oberster Gerichtshof (vürstlik ülemkohus) esitas 4. septembril 2020 EFTA kohtule taotluse, mis saabus kohtukantseleisse 16. septembril 2020 ja milles sooviti nõuandvat arvamust kohtuasjas Liti-Link AG vs LGT Bank AG. Arvamust taotletakse järgmistes küsimustes:
      
                  1.
               
               
                  Kas rakendusdirektiivi 2006/73/EÜ artikli 26 viimast lõiku, mille kohaselt võib tasu, vahendustasu või mitterahalise hüvega seotud korra põhitingimused avalikustada kokkuvõtlikult, tuleb tõlgendada nii, et hüvitiste avalikustamine võib olla vormilt kokkuvõtlik ja sisult üldine?
                  Kui kohus vastab esimesele küsimusele jaatavalt, esitatakse järgmine lisaküsimus:
                  
                              1.1.
                           
                           
                              Kas rakendusdirektiivi 2006/73/EÜ artikli 26 viimast lõiku, mille kohaselt võib tasu, vahendustasu või mitterahalise hüvega seotud korra põhitingimused avalikustada kokkuvõtlikult, tuleb tõlgendada nii, et hüvitiste avalikustamine võib olla vormilt kokkuvõtlik ja sisult üldine, näiteks võib seda teha tüüptingimustes või muudes ette sõnastatud äritingimustes, või peab avalikustamine toimuma iga kliendi või iga kliendikategooria kohta eraldi?
                              Lisaks esitatakse järgmised küsimused:
                           
                        
            
                  2.
               
               
                  Kas see on nõuetekohane avalikustamine rakendusdirektiivi 2006/73/EÜ artikli 26 punkti b alapunkti i tähenduses, kui investeerimisühing teatab kliendile üksnes seda, et kolmandad isikud võivad talle hüvesid pakkuda, või peab investeerimisühing selgelt märkima, kas ja millal selliseid hüvesid pakutakse?
               
            
                  3.
               
               
                  Kas see on nõuetekohane avalikustamine rakendusdirektiivi 2006/73/EÜ artikli 26 punkti b alapunkti i tähenduses, kui investeerimisühing teatab kliendile, et kolmanda isiku pakutava hüvitise suurus sõltub tootest ja selle suurus on teatav protsent asjaomase toote eest võetavatest haldustasudest, teatav protsent emissioonihinna allahindlusest või teatav protsent emissioonihinnast, või peab investeerimisühing enne asjaomase investeerimis- või kõrvalteenuse osutamist avaldama kliendile vähemalt nende teenustasude, vahendustasude ja hüvitiste vahemikud, mida ta saab?
               
            
                  4.
               
               
                  Kas rakendusdirektiivi 2006/73/EÜ artiklis 26 sätestatud tingimused hüvitiste kokkuvõtlikul kujul avalikustamise kohta, nimelt et investeerimisühing kohustub kliendi nõudmisel avaldama täiendavaid üksikasju ja et ta peab sellest kohustusest kinni, on täidetud, kui investeerimisühing kohustub juba toimunud tehingute kohta avaldama kliendile täiendavaid andmeid üksnes taotlusele eelnenud kaheteistkümne kuu kohta?
               
            
                  5.
               
               
                  Kas liikmesriik peab EMP lepingu kohaselt omistama horisontaalse vahetu õigusmõju rakendusdirektiivile, mis ei ole nõuetekohaselt üle võetud, täpsemalt rakendusdirektiivile 2006/73/EÜ?
               
            
                  6.
               
               
                  Kas rakendusdirektiivi 2006/73/EÜ artiklit 26 tuleb tõlgendada nii, et sellest tulenevad pangaklientide õigused panga suhtes?